ኣቦ መንበር ኢዴፓ ኣይተ ኣዳነ ከምዝብሎ፡ እቲ ኣብ ሞንጎ ክልቲኦም ሓይልታት ዘሎ ዘይምርድዳእ ብፍላይ ድማ እቶም ኣብ ቀረባ እዋን ዝውሰኑ ዘለዉ ውሳነታት "ሃገር ናብ ምፍራስ ደረጃ" ከብጽሕ ዝኽእል'ዩ። "[ዝሰኣንና ዘይብልና] ክንስና ሃገር ናይ ምስኣን ሓደጋ ከምዘንጸላለወ ኢና ንኣምን። ብወገን መንግስቲ ፌደራል ዝውሰዱ ዘለዉ ስጉምቲታት ብጣዕሚ ሓላፍነት ዝጎደሎም እዮም። ነቲ ክልል እናደፍኡ ናይ ምንጻል ሕቶ ከምዘቕርብ ይገብርዎ ኣለዉ" ዝብል እቲ ኣቦ መንበር፡ ብወገን ትግራይ ድማ ኮነ ኢልካ ነቲ ጸገም ከምዝጋደ እናገበርካ፡ ናብ ዘተን ምቅርራብን ዘይከኣለሉ ደረጃ ንኽብጻሕ ዝውሰዱ ስጉምትታት ከምዝረኣዩ ይገልጽ። ወሃቢ ቃል ኢዜማ ኣይተ ናትናኤል ግን እቲ ቀንዲ ጸገም ብወገን ህወሓት ከምዝነቕሉ'ዩ ዝዛረብ። "መሪሕነት ህወሓት ንነብሶም ካብ መስርሕ ለውጢ ኣውጺኦም፤ ነቲ ቅድሚ ሕዚ ዝነበሮም ልዕልና ክረኽቡ እንተዘይኪኢሎም ሃገራዊ ስርዓት ኣብ ምህናጽ ንምስታፍ ፍቓደኛታት ከምዘይኮኑ ዘመልክት ተግባራት ክፍጽሙ ጸኒሖም'ዮም" ይብል። በዚ ምኽንያት ከኣ ናብ ሰላም ዝመርሑ መገዲታት ኩሎም ይዕጸዉ ከምዘለዉ ይዛረብ ናትናኤል። "መንግስቲ ፌደራል ምስቲ ብዘይሕጋዊ መገዲ ስልጣን ዝሓዘ መንግስቲ ክልል ትግራይ ዘይኮነስ ምስ ታሕተዎት መሓውር ርክብ ክገብር'የ ምባሉ ዘጸገም ውሳነ ኣይኮነን" ብምባል ድማ ንሕጋውነት ውሳነ መንግስቲ ፌደራል ከም ቅቡል ይወስዶ። ኣካይዳ መንግስቲ ፌደራል ካብ መበገሲኡ ንጉዳይ ሉኣላዊ ስልጣን ክልላት ኣብ ሕቶ ከምዝኣቱ ከምዝገበረ ዝገልጽ ምኽትል ኣቦ መንበር ውድብ ሳወት ኣይተ ኣሉላ ብወገኑ፡ "ህዝቢ ባዓሉ ንባዕሉ ከመሓድር ከምዘለዎ ኣብ ሕገ መንግስቲ ዝሰፈረ መሰል'ዩ። ፌደራል መንግስቲ ግን ንክልላት እናፍረሰ ኣብ ትሕቲኡ ይገብሮም'ዩ ዘሎ። ንመራሕቲ ክልላት ናብ ኢዱ ክኣትዉ ብምግባር ኣሃዳዊ ስርዓት ንምምስራት'ዩ ዝሰርሕ ዘሎ" ክብል ይዛረብ። ዕምሪ ስልጣን መንግስቲ ፌደራል ኣብቂዑ እናሃለወ ኣብ ቤተመንግስቲ ክጸንሕ ምኽኣሉ ግቡእ ከምዘይኮነ ብምግላጽ ከኣ "መንግስቲ ትግራይ ካብ ሕዚ ንደሓር ንፌደራል መንግስቲ ኣፍልጦ ኣይህብን ምባሉ ንሕና'ውን ንቐበሎ ውሳነ እዩ" ይብል። ኣስዒቡ ድማ "እንተ እቲ ብወገን መንግስቲ ፌደራል 'ምስ መንግስቲ ትግራይ ርክብ የብለይን፤ ርክበይ ምስ ቀበሌታትን ወረዳታትን እዩ" ብዝብል ዝተወሰነ ውሳነ ግን ንፌደሬሽን ዘይኮነስ ንባህርያት ኣሃዳዊ ስርዓት ዘርኢ እዩ። ካብ ላዕሊ ክሳብ ታሕቲ ንዘሎ ስልጣን ንምቁጽጻር ዝግበር ጻዕሪ እዩ" ክብል የረድእ። "ዝመርሓካ ካልእ፡ እኽሊ ወይ ቀለብ ዝሰፍረልካ ከኣ ካልእ፡ ፈጺሙ ክኸውን ዘይከኣል ነገር'ዩ" ብምባል እቲ መንግስቲ ፌደራል 'ርክበይ ምስ ቀበሌን ወረዳን እዩ' ብዝብል ዝወሰኖ ውሳነ ግብራዊ ከምዘይከውን ፕሮፌሰር መረራ ዘለዎም እምነት ይገልጹ። "ነቲ ክልል ብላዕለዋይነት ዘመሓድሮ ህወሓት እዩ። ስለዚ መንግስቲ ፌደራል ንህወሓት ሰጊሩ ምስ ታሕተዋይ ኣወዳድባ ወይ ከኣ ምስ ህዝቢ እንታይን ብኸመይን ክሰርሕ ከምዝኽእል ንምፍላጥ ዘጸግም'ዩ። ነቲ ውሳነ ናብ ስራሕ ምትርጓም ቀሊል ክኸውን'ዩ ዝብል ግምት የብልናን። ዝተሓላለኸ ጉዳይ እዩ ክኸውን" ይብሉ። ኣብ ስዑድ ዓረብ ኣብ ስቓይ ዝርከቡ ስደተኛታትን፡ ምላሽ መንግስቲ ትግራይን "ኢህወዴግ እንተፈሪሱ፡ ብቐጥታ መንግስቲ ይፈርስ ኣሎ ማለት'ዩ" ምሁር ሕጊ መኮነን ፍስሃ ኣብ ኢትዮጵያ ወራር ኣንበጣ 'ፖለቲካዊ መልክዕ ይሕዝ ኣሎ'፡ ዓለምለኸ ማሕበረሰብ ሙሁራት ትግራይ ፍታሕ.
